Document ID: 32006D0199

KOMMISSIONENS BESLUTNING
af 22. februar 2006
om særlige betingelser for import af fiskevarer fra USA
(meddelt under nummer K(2006) 495)
(EØS-relevant tekst)
(2006/199/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 91/493/EØF af 22. juli 1991 om sundhedsmæssige betingelser for produktion og afsætning af fiskerivarer (1), særlig artikel 11, stk. 1,
under henvisning til Rådets afgørelse 98/258/EF af 16. marts 1998 om indgåelse af aftalen mellem Det Europæiske Fællesskab og Amerikas Forenede Stater om sundhedsforanstaltninger til beskyttelse af folke- og dyresundheden i samhandelen med levende dyr og animalske produkter (2), særlig artikel 3, og
ud fra følgende betragtninger:
(1)
I henhold til direktiv 91/493/EØF skal der fastsættes særlige betingelser for import af fiskevarer fra de enkelte tredjelande. De særlige importbetingelser skal omfatte følgende: proceduren for udstedelse af et sundhedscertifikat, som skal ledsage sendinger af fisk, når de eksporteres til Fællesskabet, anbringelse af et mærke til identifikation af fiskevarerne og med angivelse af virksomhedens nummer og oprindelse, en liste over godkendte virksomheder, fabriksfartøjer eller kølehuse og en liste over registrerede fryseskibe.
(2)
I bilag V til aftalen mellem Det Europæiske Fællesskab og Amerikas Forenede Stater (USA) om sundhedsforanstaltninger til beskyttelse af folke- og dyresundheden i samhandelen med levende dyr og animalske produkter (i det følgende benævnt »aftalen«) fastsættes der blandt andet sundhedsforanstaltninger for fisk og fiskevarer og visse andre animalske produkter, der indgår i samhandelen med USA, for hvilke der er anerkendt ligestilling.
(3)
I aftalens bilag II fastsættes det, at USA’s tilsynsmyndigheder vedrørende kontrol af folkesundhedsbetingelser for fisk og fiskevarer er Food and Drug Administration (FDA) og National Marine Fisheries Service - National Oceanic & Atmospheric Administration (NMFS-NOAA). I forbindelse med aftalen har FDA og NMF-NOAA navnlig ansvaret for effektivt at verificere og kontrollere gennemførelsen af de gældende sundhedsbestemmelser i USA vedrørende produktion og forarbejdning af fiskevarer og for at tilvejebringe oplysninger og supplerende garantier vedrørende fiskevarer, der eksporteres til Fællesskabets område.
(4)
Der er på Kommissionens vegne foretaget en inspektion i USA for at undersøge betingelserne for produktion, oplagring og forsendelse af fiskevarer til Fællesskabet.
(5)
På grundlag af resultaterne af inspektionen har FDA og NMFS-NOAA givet garantier med hensyn til deres ovenfor nævnte ansvar og gennemførelsen af de særlige betingelser, der fastsættes i denne beslutning.
(6)
Garantierne omfatter også kontrollen af mellemhandlere (andre eksportører end forarbejdningsvirksomheder).
(7)
Der bør derfor fastsættes nærmere bestemmelser for fiskevarer, der indføres til Fællesskabet fra USA, i overensstemmelse med direktiv 91/493/EØF.
(8)
Denne beslutning bør anvendes fra femogfyrretyvendedagen efter offentliggørelsen for at muliggøre den nødvendige overgangsperiode.
(9)
Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
»Food and Drug Administration (FDA)« og »National Marine Fisheries Service - National Oceanic & Atmospheric Administration (NMFS-NOAA)« er de kompetente myndigheder i USA med ansvar for kontrol og attestering af, at fiskevarer er i overensstemmelse med de i USA gældende relevante folkesundhedsbestemmelser i Code of Federal Regulations, som er anerkendt til dette formål som ligestillede med Fællesskabets normer, jf. Rådets afgørelse 98/258/EF.
Artikel 2
Fiskevarer, der importeres til Fællesskabet fra USA, skal opfylde kravene i artikel 3, 4 og 5.
Artikel 3
1. Hver sending ledsages af originalen af et nummereret sundhedscertifikat, der er behørigt udfyldt, underskrevet og dateret, og som kun består af ét ark, jf. modellen i bilag I.
2. Sundhedscertifikatet udfærdiges på mindst ét sprog, der skal have status som officielt sprog i den medlemsstat, hvor kontrollen udføres.
3. Sundhedscertifikatet indeholder FDA- eller NMFS-NOAA-repræsentantens navn, stilling og underskrift samt NMFS-NOAA's officielle stempel i en anden farve end de øvrige angivelser i certifikatet.
Artikel 4
Fiskevarerne skal komme fra autoriserede virksomheder, kølehuse, fabriksfartøjer eller registrerede fryseskibe, der er opført på listen i bilag II.
Artikel 5
Alle pakninger skal med uudslettelig skrift være forsynet med ordet »USA« og oprindelsesvirksomhedens, -fabriksfartøjets, -kølehusets eller -fryseskibets autorisations-/registreringsnummer, medmindre der er tale om frosne fiskevarer i løs afladning til konservesfremstilling.
Artikel 6
Denne beslutning anvendes fra 24. april 2006.
Artikel 7
Denne beslutning er rettet til medlemsstaterne.
Udfærdiget i Bruxelles, den 22. februar 2006.

Labels: 0
3
18
6